Ledi Gaga, ﻿Madonna va Merilin Monro: Mashhurlikka qadar butunlay boshqa tashqi ko‘rinishga ega bo‘lgan yulduzlar (foto)

Ba’zida mashhurlik va muvaffaqiyatga erishish uchun faqatgina iste’dod va mehnatsevarlikning o‘zi kifoya qilmaydi. Shunday vaqtda ayrim shou-biznes vakillari tashqi ko‘rinish borasida eksperiment qilib ko‘rishni abzal bilishi mumkin.
Merilin Monro

Asl ismi Norma Jin bo‘lgan aktrisa nafaqat ismini, balki tashqi ko‘rinishini ham o‘zgartirgan. Karyerasining boshida janoblar mallasoch xonimlarni ma’qul ko‘radi, deb hisoblagan aktrisa tashqi ko‘rinishini sartarosh Perl Porterfildga ishonib topshirgan. Sindi Gilaro yordamida esa sochlarini qalin jingalak qilib turmaklatgan. U jarrohlik operatsiyasini inkor qilganiga qaramay, Monro rinoplastika qildirgani hamda iyaklari shaklini o‘zgartirgan degan ma’lumotlar yo‘q emas.
Madonna

Talabalik davrida Madonna o‘zini fotomodel sifatida sinab ko‘rgan. 18 yoshidagi suratlariga nazar tashlab, uning tashqi ko‘rinishi ustida ishlaganini bilish qiyin emas. Monrodan ilhomlangan Madonna sochlarini ochartirgan, qosh shakli va kiyinish uslubini ham o‘zgartirgan.
Ledi Gaga

Noodatiy uslub va qiyofaga ega Ledi Gaga avvaliga oddiy ko‘rinishga ega bo‘lgan. Sochlari qora, kiyinishi ham avvalgidek bo‘lmagan. Yulduz bo‘lishga qaror qilganidan keyin parik kiygan va o‘zining sochlarini ham ochartirgan. Keyinchalik parikning turli rangli va uzunligidan bir necha marta foydalangan. Mish-mishlarga qaraganda xonanda rinoplastika qildirgan, ammo Gaganing o‘zi buni inkor qiladi.
Keti Perri

Yuqoridagi ijodkorlar to‘q sochlarini ochartirgan bo‘lsa, Keti och rangli sochini qora rangga bo‘yagan.
Megan Foks

Megan yanada go‘zal ko‘rinish uchun jarrohlarga bir necha marotaba murojaat qilgan shou-biznes vakillaridan. Rinoplastika, lab shaklini o‘zgartirish va boshqa amaliyotlar sabab Gollivud go‘zaliga aylangan. Aktrisa ayni vaqtda ham lab va yonoqlariga inyeksiya qildirib turadi.
Kim Kardashyan

Kimning “Kardashyanlar oilasi” shousidan avvalgi va keyin suratlari uning qanchalik o‘zgarib ketganiga amin bo‘lish imkonini beradi. U qomatidan tashqari burun shaklini o‘zgartirgan va yuzini plastika qildirgan. Bu hali hammasi emas, botoks va labni kattalashtirish kamiga sochning o‘sish chizig‘ini o‘zgartirish amaliyotlari ham unga begona emas.
Kayli Jenner

Opa-singil Kardashyanlarning hech biri tashqi ko‘rinishini o‘zgartirish borasida Kaylining oldiga tusha olmaydi. Endigina 23 yoshda bo‘lishiga qaramay, u nafaqat yuz, balki qomatini ham o‘zgartirishga ulgurgan. Hammasi labni shishirishdan boshlangan. Ammo filler bilan ko‘ngli to‘lmagan model, xeyloplastika qildirgan. Bundan tashqari u muntazam ravishda ko‘rinishiga kosmetik o‘zgartirish kiritib turadi.
Nikol Kidman

Karyerasining boshida malla jingalak sochlarga ega bo‘lgan Nikol 90-yillarga kelib sochini yanada ochartirgan va tekis yoki nomiga jingalak qilib turmaklaydigan bo‘lgan. Hozirgi suratiga nazar tashlansa, avvalgi Kidmandan asar ham qolmaganini ko‘rish mumkin.